Pre dedinčanov sa stal zdrojom možnej nákazy a epidémie i terčom pre zlodejov.
Starosta Mýtnej Pavel Greksa sa už rok snaží zamedziť šíriacemu sa smradu a nájazdom zlodejov, ktorí z mäsokombinátu ukradli všetko, čo sa dalo. "Ostalo tu pokazené mäso, na zemi sú zvieracie kosti, hlavy a rôzne nespracované zvyšky, ktoré nesmierne zapáchajú. Strpčuje nám to život a obávame sa epidémie," uviedol starosta. Správca konkurznej podstaty Vladimír Fraňo a hlava dediny hľadá pre mäsokombinát v konkurze vhodného kupca.
Záujemcovia sa však hneď po príchode do objektu otočia. "Keď ucítia smrad a uvidia rozkradnutý a zdevastovaný objekt, okamžite zmiznú," vysvetlil Greksa. Mýtňanom neznesiteľný zápach prekáža. Regionálna veterinárna a potravinová správa v Lučenci situáciu v mäsokombináte monitoruje.
"Za všetko sú zodpovední vlastníci, ktorým sme udelili tri pokuty za takmer 70-tisíc eur. V areáli sú zvyšky mäsa, no nebezpečenstvo nehrozí," potvrdila riaditeľka Elena Kováčiková s tým, že ich inštitúcia už viac urobiť nevie a nemá prostriedky na odstránenie odpadu. To bude musieť vyriešiť nový majiteľ.